^ 《襄陽記》：荊州牧劉表，數延請，不能屈。乃自往候之，謂公曰：「夫保全一身，孰若保全天下乎？」公笑曰：「鴻鵠巢於高林之上，暮而得所棲；龜黿穴於深泉之下，夕而得所宿。夫趨捨行止，亦人之巢穴也。但各得其棲宿而已，天下非所保也。」因釋耕隴上，妻子耘於前。表指而問曰：「先生苦居畎畝之間，而不肯當祿，然後世將何以遺子孫乎？」公曰：「世人皆遺之以危，今獨遺之以安。雖所遺不同，未為無所遺也。」表曰：「何謂？」公曰：「昔堯、舜舉海內授其臣，而無所執愛，委其子於草莽，而無矜色。丹朱、商均至愚下，得全首領以沒。禹、湯雖以四海為貴，遂以國私其親，使桀徙南巢、紂懸首周旗，而族受其獲。夫豈愚于丹朱、商均哉？其勢危故也。周公攝政天下，而殺其兄。向使周公兄弟食藜藿之羹，居蓬蒿之下，豈有若是之害哉！」表嘆息而去。